Seoses vangide vabastamisega  veeti tühjenenud laagrite vabastamata vange kokku Mordvasse. Ka vabaasumisel, st tsooni taga elav vang võidi kutsuda oma ülemuse juurde. Ei tähendanud midagi, et tal oli tööraamat, et ta oli juba umbes kolm aastat saanud täispalka, mis võis koos põhjatasudega olla 5-10 korda suurem kui reakolhoosnikul. Ta võis olla keskastme tootmisjuht, tal võis olla oma korter, naine ja väike laps jne. Ülemuse juures ootasid vangi "seltsimehed", kes panid mehel käed raudu,võtsid ära lipsu, püksirihma ning kingapaelad,  sõidutasid ta vangiauto ehk rongaga raudteejaama vangivaguni (Stolõpini) juurde ja kamandasid vagunisse. Uued valvurid andsid talle veel hoobi rusikaga kuklasse, jalaga tagumikku ja soovisid head reisi. Ning reis vangitapiga algas Intast või Vorkutast Mordvasse, kus ta siis koonduslaagrist võis oma naisele ja lapsele kirja saata.